## Predsjednik Vlade Crne Gore Duško Marković

## Obraćanje na prijemu povodom godišnjice učlanjenja Crne Gore u NATO

## Cetinje, utorak, 5. jun 2018. 20:00

Večeras smo u crnogorskoj Prijestonici, tačno godinu dana nakon što je Crna Gora postala punopravna članica NATO, da obilježimo ovaj istorijski događaj i ono što je Crna Gora ostvarila pripadnošću evroatlantskoj zajednici.

Upravo na Cetinju, gdje su naša državnost, identitet i kultura vjekovima stvarane i čuvane, crnogorski Parlament je 28. aprila prošle godine ratifikovao Vašingtonski ugovor.

Nakon što su za nešto više od godinu dana zemlje članice ratifikovale Protokol o pristupanju Crne Gore, u Vašingtonu je upriličena ceremonija predaje ratifikacionih instrumenata.

Taj trenutak označio je ulazak naše države u zajednicu najrazvijenijih zemalja današnjice, i početak novog doba za Crnu Goru.

Nova, evroatlantska epoha znači trajnu garanciju suvereniteta i nepovredivosti naših granica, a Crna Gora je danas, upravo zahvaljujući tome – stabilna, sigurna i bezbjedna država.

A šta je obilježilo godinu dana našeg članstva u NATO?

Sa dvadesetosam zemalja članica, naših partnera i prijatelja, dijelimo brigu o svojoj i globalnoj bezbjednosti, i čuvanju i jačanju zajedničkih demokratskih vrijednosti.

I već od danas, na principima solidarnosti kao temeljne vrijednosti Alijanse, sigurnost crnogorskog neba preuzele su saveznice Italija i Grčka.

A u ovih godinu dana i naša ekonomija je zabilježila impresivan napredak u gotovo svim sektorima, sa stopom rasta koja je među najvećim ne samo u regionu već i u Evropi.

To je doprinijelo otvaranju novih radnih mjesta i povećanju životnog standarda naših građana. U ovom periodu zemlja je obezbijedila i visok nivo reputacije na međunarodnom finansijskom tržištu, i atribute jedne od najatraktivnijih destinacija za turiste i investitore.

Sve to ukazuje da je članstvom u NATO naša država dobila priliku da obezbijedi dinamičan razvoj, i dostigne kvalitet života kakav danas imaju najrazvijenije zemlje u evropskom i evroatlantskom prostoru.

Dame i gospodo,

Pravi je trenutak da sa ove distance procijenimo da li su osnovana bila predviđanja i sumnje oponenata crnogorskog pristupanja Alijansi.

Da li je Crna Gora izgubila svoj suverenitet i identitet? Da li su u našim gradovima uspostavljene NATO baze? Da li je trošak članstva u Alijansi ugrozio održivost državnog budžeta i primanja naših građana?

Naravno da nije.

Jer su baš u minulih godinu dana, crnogorski građani snažnije nego ikada potvrdili evropsku i evroatlantsku orijentaciju države.

Koristim i ovu priliku da pozovem sve građane, dakle i one koji nijesu podržali članstvo Crne Gore u NATO, da objektivno sagledaju sve ove aspekte, i da dalje zajednički doprinosimo unutrašnjoj koheziji, i ukupnom društvenom napretku.

Kada smo pristupali NATO-u, saopštili smo da ćemo u društvu najmoćnijih i najrazvijenijih biti odgovorna članica. I to već radimo: povećali smo učešće u Avganistanu, započećemo doprinos misiji KFOR-a, kao i politici odbrane i odvraćanja na istočnom krilu Alijanse.

Paralelno sa tim, jačamo sposobnosti naše Vojske u skladu sa potrebama kolektivne bezbjednosti.

Strateško opredjeljenje Crne Gore je i podrška politici otvorenih vrata.

Naši susjedi u regionu imaju saveznika i partnera koji je spreman i sposoban da im pomogne u procesu integracija i jačanju saradnje sa Alijansom.

Dame i gospodo,

U duhu trinaestojulske Crne Gore, čuvaćemo i promovisati vrijednosti slobode, mira i dijaloga. Naše članstvo je u službi naše zemlje i naših građana. U interesu Crne Gore i njenih partnera, i demokratskih vrijednosti kojima zajednički pripadamo.

Zbog toga ćemo još snažnije, na temeljima ostvarenih dostignuća, nastaviti proces integracija u Evropsku Uniju. To znači dalje i snažno jačanje vladavine prava i demokratskih institucija.

Koristim priliku i da odam priznanje svima koji su omogućili ostvarenje ovog cilja. Još jednom hvala na podršci predstavnicima država članica, i država koje su obavljale ulogu kontakt zemalja u Crnoj Gori. Zahvaljujem se i predstavnicima civilnog društva i nevladinih organizacija.

Želim i da zahvalim našoj administraciji koja je naporno radila na obavezama pristupanja, posebno članovima Interresornog i Komunikacionog tima, kao i nacionalnim koordinatorima za NATO.

Na kraju, našim građanima i svima nama, čestitam prvu godišnjicu članstva u Alijansi.

Hvala vam na pažnji.